На основу члана 102. став 2. Пословника Народне скупштине Републике Српске (''Службени гласник Републике Српске'', број 31/11 и 34/17), Народна скупштина Републике Српске, на Двадесет првој сједници Народне скупштине Републике Српске одржаној 13. септембра 2017. године, донијела је

**КОДЕКС**

 **ПОНАШАЊА НАРОДНИХ ПОСЛАНИКА У**

**НАРОДНОЈ СКУПШТИНИ РЕПУБЛИКЕ СРПСКЕ**

Члан 1.

Овим Кодексом понашања народних посланика у Народној скупштини Републике Српске (у даљем тексту: Кодекс) утврђују се етичка правила и стандарди понашања народних посланика у остваривању њихових права и вршењу дужности.

Члан 2.

Циљ Кодекса је очување, афирмација и унапређивање угледа и достојанства народног посланика и јачање **­** повјерења грађана у Народну скупштину Републике Српске (у даљем тексту: Народна скупштина).

Члан 3.

Народни посланик обављаправа и дужности у складу са Уставом Републике Српске (у даљем тексту: Устав), Пословником Народне скупштине Републике (у даљем тексту: Пословник) и Кодексом Народне скупштине Републике Српске (у даљем тексту: Кодекс), као и другим прописима и општим актима и основним моралним начелима и стандардима професионалног понашања.

Члан 4.

Приликом обављања својих дужности, народни посланик поштоваће овлашћења носилаца других политичких или јавних функција, државних службеника и запослених.

Члан 5.

Народни посланик понашаће се на начин да неће предузимати било какве радње којим би се довео у питање дигнитетНародне скупштине и народног посланика.

Члан 6.

(1) Народни посланик поштоваће правила и стандарде понашања у Народној скупштини и својим понашањем увијек ће штитити углед и достојанство Народне скупштине.

(2) Народни посланик је дужан да присуствује сједницама Народне скупштине и њеним радним тијелима чији је члан.

(3) Народни посланик не може користити изразе и ријечи којима вријеђа или омаловажава другог и другачијег, изразе или њихове синониме који вријеђају људско достојанство, нарушавају углед и достојанство Народне скупштине, те подстичу на мржњу и насиље.

(4) Народни посланик у свом раду у Народној скупштинине може испољавати било какву нетолерантност према другачијој раси, вјероисповијести, нацији, полу или другим могућим предрасудама.

(5) Народни посланик је дужан да се пажљиво и одговорно односи према имовини Народне скупштине.

 Члан 7.

Народни посланик је дужан да буде пословно одјевен у дане одржавања сједнице Народне скупштине, сједнице радних тијела или службених састанака.

Члан 8.

У обављању права и дужности, народни посланик, предсједник Владе, чланови Владе, гости и сви други који учествују у раду Народне скупштине, показаће узајамно уважавање и поштовање.

Члан 9.

Одредбе члана 7. овог кодекса односе се и на предсједника и чланове Владе, госте и све друге који учествују у раду Народне скупштине.

Члан 10.

(1) За непоштовање овог кодекса народном посланику се могу изрећи сљедеће мјере:

1. усмена опомена,
2. писана опомена и
3. новчана казна.

 (2) За лакше повреде изриче се усмена опомена, а за теже повреде Кодекса писана опомена иновчана казна.

Члан 11.

Новчана казна народном посланику се може изрећи једнократно у висини до 20% плате народног посланика или накнаде народног посланика.

Члан 12.

(1) Лакше повреде Кодекса су:

1. долазак на сједницу Народне скупштине и радних тијела супротно члану 7. овог кодекса,
2. прекидање учесника у расправи у току сједнице.

 (2) Теже повреде Кодекса су:

1. нарушавање тока сједнице и реда у сали,
2. коришћење израза и ријечи које вријеђају или омаловажавају другога и другачијега, израза или њихових синонима који вријеђају људско достојанство и нарушавају углед и дигнитет Народне скупштине, те подстичу на мржњу и насиље,
3. испољавање нетолерантности према другачијој раси, вјероисповијести, нацији, полу или друге могуће предрасуде,
4. непажљив и неодговоран однос према имовини Народне скупштине
5. понављање више од два пута лакших повреда овог кодекса у току једне сједнице и
6. непоштовање запослених у Народној скупштини.

Члан 13.

(1) За спровођење и праћење примјене овог кодекса и изрицање мјера из члана 19. надлежан је Етички одбор.

(2) Етички одбор је независно тијело које прати поштовање одредби, покреће поступак и изриче мјере у складу са Кодексом и Пословником.

(3) Етички одбор се састоји од пет чланова који се бирају из реда народних посланика.

(4) У састав Етичког одбора улазе: три представника владајућих странака и два представника опозиције. Предсједник Етичког одбора се бира из реда чланова, сваких шест мјесеци, наизмјенично из владајућих странака и опозиције.

(5) Колегијум Народне скупштине предлаже састав Етичког одбора Народној скупштини на усвајање.

Члан 14.

(1) Пријаву о повреди Кодекса може поднијети сваки народни посланик у року од 30 дана од учињене повреде Кодекса.

(2) Етички одбор из става 1. овог члана донијеће одлуку о повреди Кодекса са образложењем.

(3) Народни посланик на изречене мјере може уложити жалбу Колегијуму Народне скупштинe који доноси коначну одлуку.

Члан 15.

(1) Поступак се проводи поводом пријаве о учињеној повреди Кодекса, која мора садржавати име и презиме подносиоца пријаве, адресу и својеручни потпис.

(2) Пријава се подноси у писаној форми са образложењем којим се указује на повреду Кодекса.

(3) Након спроведеног поступка, уколико се утврди постојање повреде одредаба Кодекса, изриче се прописана мјера.

(4) Анонимна пријава ће се сматрати неуредном.

(5) Уколико Етички одбор закључи да пријава није потпуна или довољно разумљива може тражити од подносиоца пријаве додатне информације прије покретања поступка.

(6) Неуредне, неблаговремене и непотпуне пријаве биће одбачене.

(7) Уколико се из навода у пријави утврди да нема доказа о повреди одредаба Кодекса, пријава се одбија као неоснована и о томе се обавјештава подносилац пријаве, писаним путем.

.

Члан 16.

(1) У поступку се мора одржати расправа на којој народни посланик, против кога је поднесена пријава, има право да се изјасни о наведеним чињеницама и околностима које су наведене у пријави.

(2) На расправу се могу позвати и свједоци, у интересу утврђивања чињеничног стања.

(3) Уколико се утврди да нема основа за даље поступање, обуставиће се поступак за утврђивање одговорности посланика, против кога је поднесена пријава.

(4) У случају да се након подношења пријаве о повреди Кодекса покрене поступак о истој ствари према прописима који се односе на спречавање сукоба интереса, на борбу против корупције или се покрене кривични поступак, поступак се обуставља до окончања наведених поступака.

Члан 17.

(1) Етички одбор је обавезан да одлучи у року од 30 дана од дана подношења пријаве.

(2) Против одлуке, којом је изречена мјера о повреди Кодекса, народни посланик може уложити жалбу Колегијуму Народне скупштине у року од 15 дана од дана пријема одлуке.

(3) Рок за одлучивање по жалби је 30 дана од дана подношења жалбе Колегијуму Народне скупштине.

(4) Одлука Колегијума Народне скупштине по жалби је коначна.

Члан 18.

Покретање поступка због повреде Кодекса, застаријева у року од три мјесеца, од дана када је повреда учињена.

Члан 19.

Етички одбор најмање једном годишње подноси Народној скупштини извјештај о свом раду.

Члан 20.

Одредбе Пословника које се односе на рад радних тијела, сходно се примјењују на рад Етичког одбора.

Члан 21.

Етички одбор прати примјену овог кодекса и о истом, по потреби, обавјештава Народну скупштину.

Члан 22.

Народни посланик, након ступања на дужност, упознаје се са овим кодексом.

Члан 23.

Овај кодекс ступа на снагу осмог дана од дана објављивања у ''Службеном гласнику Републике Српске''.

Број: 02/1-021-985 /17 ПРЕДСЈЕДНИК

Датум, 13. септембар 2017. године НАРОДНЕ СКУПШТИНЕ

 ***Недељко Чубриловић***